S. Becík, minister pôdohospodárstva SR: (2009-06-25):
Základom riešenia problematiky zneškodňovania odpadov s obsahom polychlórovaných bifenylov PCB a zariadení s obsahom kontaminovaných zariadení je smernica Rady Európskej únie 96/59 Európskeho spoločenstva zo 16. septembra 1996 o zneškodnení polychlórovaných bifenylov a polychlórovaných terfenylov, tzv. smernica o zneškodňovaní PCB a PCT, protokol o perzistentných organických látkach k Dohovoru o diaľkovom znečisťovaní ovzdušia prechádzajúcom hranicami štátov, prijatý v roku 1998, tzv. Štokholmský dohovor, ktorý bol prijatý v roku 2001 a nariadenie Európskeho spoločenstva č. 850/2004 o POPs, ktoré bolo vydané v nadväznosti na vyššie uvedené dokumenty. PCB patria medzi perzistentné organické látky, pre ktoré je medzinárodne zaužívaná skratka POPs, vychádzajúca z anglického výrazu Persistent Organic Pollutants. Ide o chemické organické látky s veľmi dobrými úžitkovými vlastnosťami, vďaka ktorým sa používajú najmä ako pesticídy a technické kvapaliny v elektrických zariadeniach. Sú však problematické z hľadiska ochrany ľudí, pretože sú ťažko rozložiteľné a majú schopnosť intenzívne sa kumulovať v potravinovom reťazci. Vzhľadom na to, že sa prenášajú v ovzduší na veľké vzdialenosti aj do oblastí, v ktorých sa nikdy nevyrábali a nepoužívali, napr. Arktída a Antarktída a intenzívne sa kumulujú v potravinovom reťazci, zabezpečujú sa aktivity zamerané na zákaz ich výroby a používania, ako aj minimalizáciu ich neúmyselného vzniku pri rôznych technologických procesoch a ľudských aktivitách. Ciele pre nakladanie s PCB, vrátane odpadov s obsahom PCB a kontaminovanými zariadeniami sú nasledovné. Podľa Štokholmského dohovoru máme do konca roku 2028 zabezpečiť environmentálne prijateľné nakladanie s odpadom kvapalín a zariadení kontaminovaných polychlórovanými bifenylmi s obsahom viac ako 0,0005 %. Podľa čl. 3 smernice o zneškodňovaní PCB máme do konca roku 2010 zabezpečiť, aby kontaminované zariadenia s obsahom väčším ako 5 dm3 boli dekontaminované alebo zneškodnené. V rámci plnenia záväzkov Slovenskej republiky vyplývajúcich zo Štokholmského dohovoru ministerstvo životného prostredia zabezpečilo relevantnú národnú právnu úpravu zapojenia národných inštitúcií do POPs manažmentu a zapracovanie tejto problematiky do Programu odpadového hospodárstva Slovenskej republiky a do Národného realizačného plánu Štokholmského dohovoru. Táto problematika bola zaradená aj medzi oprávnené aktivity na čerpanie podporných finančných prostriedkov Európskej únie z Operačného programu Životné prostredie v rámci prioritnej osi č. 4 Odpadové hospodárstvo v operačnom cieli 4.3. Nakladanie s nebezpečnými odpadmi spôsobom priaznivým pre životné prostredie v tretej skupine aktivít environmentálne vhodné zneškodnenie POPs odpadov obsahujúcich POPs alebo kontaminovaný POPs, vrátane prestárlych pesticídov. Medzi oprávnených žiadateľov boli zaradené aj vyššie územné celky alebo nimi zriadené rozpočtové alebo príspevkové organizácie. Konkrétny spôsob riešenia vychádza zo základného režimu pre nakladanie s nebezpečnými odpadmi podľa relevantných ustanovení zákona o odpadoch. V súčasnosti je aktuálny nasledovný postup. Zabezpečenie zneškodnenia na území Slovenskej republiky: 1. spaľovaním spoločnosť FECUPRAL, spol. s r. o. Prešov, 2. nespaľovacou metódou spoločnosť DEKONTA, spol. s r. o. Kuchyňa. Zabezpečenie zneškodnenia mimo územia Slovenskej republiky sa predpokladá splnenie určitých podmienok stanovených v nariadení Európskeho parlamentu a Rady Európskeho spoločenstva č. 1013 z roku 2006 o preprave odpadu. V prípade cezhraničnej prepravy vývozu predmetného druhu nebezpečných odpadov z územia Slovenskej republiky na zneškodnenie sa v prvom rade zohľadňuje zásada blízkosti prednostného zhodnotenia a sebestačnosti na úrovni spoločenstva na vnútornej úrovni podľa Smernice 2006/12 Európskeho spoločenstva, ako aj právo krajiny určenia zakázať dovoz nebezpečného odpadu na zneškodnenie. Z uvedeného vyplýva, že pri cezhraničnej preprave, vývoze akýchkoľvek nebezpečných odpadov z územia Slovenskej republiky sa musí najskôr preukázať, že na území Slovenskej republiky neexistuje zariadenie na zneškodnenie predmetných nebezpečných odpadov, resp. ak aj takéto zariadenie existuje, či disponuje dostatočnou kapacitou. Ministerstvo životného prostredia od roku 2003 nevydalo súhlas na cezhraničnú prepravu vývoz nebezpečných odpadov s obsahom PCB z územia Slovenskej republiky za účelom zneškodnenia. Príprava riešenia osobitných projektov, napr. v rámci podporného financovania, ktoré umožňuje Environmentálny fond, Globálny fond životného prostredia, Národný program prechodného fondu, Operačný program Životné prostredie, prioritná os č. 4 Odpadové hospodárstvo a iné operačné programy Národného strategického referenčného rámca, finančný mechanizmus, nórsky finančný mechanizmus, program švajčiarsko-slovenskej spolupráce na zníženie hospodárskych a sociálnych rozdielov v rámci rozšírenej Európskej únie. V rámci aktualizácie Programu odpadového hospodárstva Slovenskej republiky v relevantných častiach zameraných na nakladanie s PCB látkami sa overuje skutkový stav v oblasti výskytu množstva odpadov s obsahom PCB a kontaminovaných zariadení, ktoré sa má zneškodniť. Taktiež sa preveruje situácia v oblasti zberu odpadov s obsahom PCB látok a kontaminovaných zariadení, ako aj v oblasti ich zneškodňovania. Skončil som, ďakujem.